Een van mees gesoekte stropers dalk vasArgieffoto Die polisie het Woensdag een van die mees gesoekte renosterstropers in ‘n woongebied naby die Krugerwildtuin vasgetrek. Ike Phaahla, die woordvoerder van Sanparke, het gesê ’n spesiale ondersoekeenheid van die polisie het ná ‘n lang ondersoek die verdagte in Cork Trust in hegtenis geneem. “Die verdagte word moontlik verbind met ‘n groep wat in die Krugerwildtuin en omliggende gebiede bedrywig is,” het Phaahla gesê. Die polisie het beslag gelê op dele van renosterkarkasse, ŉ Sanparke-uniform, jagtoerusting, gewere en ammunisie. In ‘n afsonderlike voorval is drie vermeende renosterstropers aangekeer ná ‘n skietgeveg met wildbewaarders in Malelane. Een van die verdagtes is gewond en daar is op verskeie wapens en jagtoerusting beslag gelê.